Helge Adam Møller (KF), 2010-02-23:
Jeg kom bare til at tænke på, at hver gang, der er noget, jeg virkelig har forstand på – det hænder enkelte gange, at der er det, hvad enten jeg læser om det i en avis eller ser det på tv – så kan jeg altid konstatere, at der er utrolig mange fejltagelser enten bevidst eller ved undladelser.
Så jeg tager den her oplysning med et meget, meget stort gran salt.
Da jeg gik i gymnasiet tilbage i sidste årtusind, langt tilbage i sidste årtusind, lærte jeg i matematik, at faktorernes orden var ligegyldig.
Jeg kan ikke huske, om det var Pythagoras eller Arkimedes, eller hvem det var, der sagde det, og hvis det gælder stadig væk, og det gør det mig bekendt, så må jeg faktisk indrømme, at jeg er enig med SF's ordfører, hr. Holger K. Nielsen, for ordføreren sagde, at det drejede sig om, at det kampfly, vi skulle have, var det, der var billigst og bedst.
Og hvis faktorernes orden er ligegyldig, så vil jeg sige, at det for De Konservative drejer sig om det, der er bedst og billigst.
Så der er enighed.
Det tegner jo godt.
Så vender jeg mig til den nye forsvarsminister og siger ligesom alle de andre: Velkommen.
Og så siger jeg samtidig, at jeg er ret imponeret, for det er mindre end 3 timer siden, ministeren stod ovre i ministeriet og drak champagne og holdt tale og hørte på taler, og så et par timer efter står ministeren i Folketingssalen og holder en fremragende, god tale.
Flot arbejde, det tegner godt for fremtiden.
Held og lykke.
Så et par bemærkninger til de mange, der har sagt – og det kan jeg ikke rigtig forstå, det var med hr. Frank Aaen i spidsen, men andre har fulgt op – at vi mangler en debat.
Altså helt ærligt, nye kampfly har været debatteret i hvert fald i 6 år.
Det var med ikke alene i det her forsvarsforlig, men også i det forrige for 6 år siden.
Der er skrevet hundredvis af artikler.
Der går ikke en eneste uge, uden at der er artikler i Ekstra Bladet eller i B.T. eller i Berlingske Tidende eller i Ingeniøren eller andre blade om det.
Der har været snesevis af tv-udsendelser.
Så sent som i går aftes i den bedste sendetid var der direkte 30 minutter, der alene omhandlede det her emne.
Vi har diskuteret det i Folketinget 6-8 gange inden for de sidste 4-5 år, senest for 2½ måned siden den 3. december.
Så helt ærligt, at sige, at det ikke bliver debatteret, kan jeg altså ikke forstå.
Er det ikke, fordi man er uenig, og så føler man ikke, at det store flertal hører på alle ens gode argumenter?
Det kan være, at jeg læser det lidt kreativt, men alligevel, der står, at Enhedslisten ønsker at udskyde beslutningen om køb af kampfly.
Hvis jeg husker rigtigt, så står der i det forsvarsforlig, vi indgik her for trekvart år siden, at vi regnede med, at vi allerede havde beslutningsgrundlaget klar inden udgangen af 2009.
Det havde vi altså ikke.
Og der synes jeg, at det er fornuftigt, at både den tidligere minister og den nuværende minister siger, at det afgørende ikke er en måned fra eller til, men at vi har det helt rigtige beslutningsgrundlag.
Og vi kan altså konstatere, at vi ikke har holdt den tidsplan, fordi der er nogle ting, vi endnu godt vil kulegrave, inden vi træffer den endelige beslutning. Så Enhedslisten har altså sådan set fået ret.
Det piner mig lidt at sige det.
Og så bare til sidst: Jeg synes i virkeligheden, at vi skal følge det udsagn, som et næsten enigt Folketing gav, da vi sidst debatterede det her.
Det er godt nok lang tid siden, 2½ måned, den 3. december 2009, hvor vi også havde en afstemning om, hvorvidt man skulle udskyde købet.
Jeg minder bare om, at der da var et næsten enigt Folketing.
Der var kun tre medlemmer af Folketinget, der stemte imod, resten var enige om, at man skulle indlede forhandlingerne, når beslutningsgrundlaget var færdigt, og det håber jeg at det er i løbet af et par måneder.